《寿图提学谢侍御请赋》
明代·孙承恩

春阳煦物浓若饴，蟠桃结子何累累。仙童捧出来瑶池，大可如盎鲜凝脂。

太和孕毓流华滋，三千年方一见之。当年曾许曼倩窥，岂知后世更有偷桃儿。

谢子纯孝天应知，奉亲爱日拳拳私。阿母圣善仁且慈，庭前兰桂森葳蕤。

高堂长日薰风吹，祝釐设帨当此时。飞飞青鸟来致辞，桃今再熟为子贻。

助尔上侑长生卮，福禄单厚生期颐。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。